62023CJ0240_RES
Kawża C‑240/23
Herbaria Kräuterparadies GmbH
vs
Freistaat Bayern
(talba għal deċiżjoni preliminari, imressqa mill-Bundesverwaltungsgericht)
Sentenza tal-Qorti tal-Ġustizzja (Awla Manja) tal‑4 ta’ Ottubru 2024
“Rinviju għal deċiżjoni preliminari – Agrikoltura u sajd – Prodotti organiċi – Regolament (UE) 2018/848 – Regoli dwar il-produzzjoni organika – Artikolu 16 – Ittikkettjar – Artikolu 30 – Termini li jirreferu għall-produzzjoni organika – Artikolu 33 – Logo tal-produzzjoni organika tal-Unjoni Ewropea – Kundizzjonijiet għall-użu – Konformità tal-prodott mar-Regolament 2018/848 – Artikoli 45 u 48 – Importazzjoni ta’ prodotti minn pajjiż terz sabiex jitqiegħdu fis-suq tal-Unjoni bħala prodotti organiċi – Ekwivalenza tar-regoli ta’ produzzjoni ta’ dan il-pajjiż terz mar-regoli tar-Regolament 2018/848 – Użu tal-logo tal-produzzjoni organika tal-pajjiż terz”
Agrikoltura – Politika agrikola komuni – Mod ta’ produzzjoni organika ta’ prodotti agrikoli u preżentazzjoni tiegħu fuq il-prodotti agrikoli u l-prodotti tal-ikel – Regolament 2018/848 – Ittikkettjar ta’ prodotti organiċi importati minn pajjiż terz li ma jikkonformawx mar-regoli ta’ produzzjoni tal-imsemmi regolament – Ekwivalenza tar-regoli ta’ produzzjoni ta’ dan il-pajjiż terz mar-regoli tar-Regolament 2018/848 – Użu tal-logo tal-produzzjoni organika tal-Unjoni Ewropea u tat-termini li jirreferu għall-produzzjoni organika – Inammissibbiltà – Użu tal-logo tal-produzzjoni organika tal-pajjiż terz li fih termini identiċi għal dawk li jirreferu għall-produzzjoni organika tal-Unjoni – Ammissibbiltà
(Regolament tal-Parlament Ewropew u tal-Kunsill 2018/848, Artikoli 16(1), 30(1) u (2), 33(1), 45(1)(b)(iii) u 48(1), u l-punt 2.2.2(f) tal-Parti IV tal-Anness II)
(ara l-punti 51, 62 sa 64, 66 sa 68, 75, 76, 79, u 84 sa 85, u d-dispożittiv)
Sunt
Adita b’talba għal deċiżjoni preliminari mill-Bundesverwaltungsgericht (il-Qorti Amministrattiva Federali, il-Ġermanja), il-Qorti tal-Ġustizzja ppreċiżat il-kundizzjonijiet għall-użu tal-logo tal-produzzjoni organika tal-Unjoni Ewropea fil-każ ta’ importazzjoni ta’ prodotti li jkunu jinkludu, minbarra prodotti organiċi, vitamini u minerali li ma jkunux ġejjin mill-agrikoltura organika.
Herbaria kienet tipproduċi xarba, imsejħa “Blutquick”, magħmula minn taħlita ta’ meraq tal-frott u ta’ estratti ta’ ħwawar li kienu ġejjin minn produzzjoni organika. Ma’ din ix-xarba li kienet ikkummerċjalizzata bħala suppliment tal-ikel kienu jiġu miżjuda vitamini mhux veġetali u l-glukonat ferruż. Fuq l-imballaġġ kien hemm inkluż il-logo tal-produzzjoni organika tal-Unjoni Ewropea, it-tikketta organika nazzjonali kif ukoll riferiment għall-fatt li l-ingredjenti kienu joriġinaw minn “agrikoltura organika kkontrollata”.
Il-Bayerische Landesanstalt für Landwirtschaft (l-Istitut tal-Agrikoltura tal-Land ta’ Bayern, il-Ġermanja), peress li qies li din ix-xarba ma kinitx konformi mal-Artikolu 27(1)(f) tar-Regolament Nru 889/2008 (
1
) minħabba li kien fiha minerali u vitamini ta’ oriġini mhux veġetali filwaqt li l-liġi ma kinitx teżiġi dan (
2
), ordna lil Herbaria tneħħi r-riferiment għall-produzzjoni organika protetta skont l-Artikolu 23 tar-Regolament Nru 834/2007 (
3
) li kien jinsab fuq l-ittikkettjar, fir-reklamar u waqt il-kummerċjalizzazzjoni ta’ Blutquick.
Herbaria kkontestat din id-deċiżjoni quddiem il-qorti tar-rinviju. Quddiem din tal-aħħar, Herbaria ma baqgħetx tikkontesta n-nuqqas ta’ konformità tal-prodott tagħha mad-dritt tal-Unjoni (
4
), u għaldaqstant, il-projbizzjoni li dan juża l-logo tal-produzzjoni organika tal-Unjoni Ewropea, it-tikketta organika nazzjonali u termini li jirreferu għall-produzzjoni organika. Madankollu, Herbaria sostniet li, skont ir-Regolament 2018/848 (
5
), prodott li kien jikkompeti ma’ Blutquick, importat mill-Istati Uniti tal-Amerika, ma kienx suġġett għal tali projbizzjoni, minkejja li ma kienx konformi mar-regoli ta’ produzzjoni tad-dritt tal-Unjoni, li kien jikkostitwixxi inugwaljanza fit-trattament bi ksur tal-Artikolu 20 tal-Karta tad-Drittijiet Fundamentali tal-Unjoni Ewropea.
F’dawn iċ-ċirkustanzi, il-qorti tar-rinviju staqsiet lill-Qorti tal-Ġustizzja, b’mod partikolari, dwar il-kwistjoni jekk ir-Regolament 2018/848 kienx jippermetti li prodott importat minn pajjiż terz fil-kundizzjonijiet previsti minn dan ir-regolament ikollu l-logo tal-produzzjoni organika tal-Unjoni Ewropea kif ukoll termini li jirreferu għall-produzzjoni organika, minkejja li ma jkunx totalment konformi mar-rekwiżiti stabbiliti mill-imsemmi regolament.
Fis-sentenza tagħha, bl-Awla Manja bħala l-kulleġġ ġudikanti, il-Qorti tal-Ġustizzja interpretat ir-Regolament 2018/848 (
6
) fis-sens li prodott importat minn pajjiż terz, li r-regoli ta’ produzzjoni tiegħu jkunu ġew irrikonoxxuti bħala ekwivalenti għal dawk previsti minn dan ir-regolament għat-tqegħid fis-suq ta’ prodott fl-Unjoni bħala prodott organiku, ma jistax juża, għall-ittikkettjar tiegħu, la l-logo tal-produzzjoni organika tal-Unjoni Ewropea u lanqas, bħala prinċipju, termini li jirreferu għall-produzzjoni organika, meta jkun fih minerali u vitamini ta’ oriġini mhux veġetali, li ma jkunux meħtieġa mil-liġi, u għalhekk ma jkunx jissodisfa l-kundizzjonijiet previsti fl-Artikolu 16(1) tal-imsemmi regolament. Il-logo tal-produzzjoni organika ta’ dan il-pajjiż terz jista’ madankollu jintuża fl-Unjoni għal tali prodott, anki meta dan il-logo jkun fih termini li jirreferu għall-produzzjoni organika, fis-sens tar-Regolament 2018/848.
Il‑kunsiderazzjonijiet tal‑Qorti tal‑Ġustizzja
Il-Qorti tal-Ġustizzja qieset li l-formulazzjoni tal-Artikolu 30(2) u tal-Artikolu 33(1) tar-Regolament 2018/848 donnha tindika li l-użu tal-logo tal-produzzjoni organika tal-Unjoni Ewropea u tat-termini li jirreferu għall-produzzjoni organika huwa awtorizzat għal prodotti organiċi, kemm jekk dawn jiġu mmanifatturati fl-Unjoni jew jiġu importati minn pajjiż terz għall-finijiet tat-tqegħid tagħhom fis-suq fl-Unjoni bħala prodotti organiċi, biss jekk ikunu konformi mar-rekwiżiti stabbiliti f’dan ir-regolament.
Din l-interpretazzjoni letterali hija kkorroborata mill-kuntest li jagħmlu parti minnu dawn id-dispożizzjonijiet. Fil-fatt, ir-Regolament 2018/848 jagħmel distinzjoni bejn il-prodotti mmanifatturati fl-Unjoni (
7
) u dawk li jiġu importati minn pajjiż terz, għall-finijiet tat-tqegħid tagħhom fis-suq fl-Unjoni bħala prodotti organiċi, li għandhom jissodisfaw il-kundizzjonijiet stabbiliti fl-Artikolu 45 tar-Regolament 2018/848 u, b’mod partikolari, waħda mit-tliet kundizzjonijiet previsti fil-punti (i) sa (iii) tal-Artikolu 45(1)(b) tal-imsemmi regolament. Dawn it-tliet kundizzjonijiet jirrigwardaw, rispettivament, l-ipoteżi li fiha l-prodotti importati jkunu konformi mal-Kapitoli II, III u IV tal-imsemmi regolament (l-ipoteżi msemmija fil-punt (i)), dik li fiha jkunu rregolati minn regoli ekwivalenti fil-pajjiż ta’ oriġini tagħhom, irrikonoxxuti bħala tali skont ftehim kummerċjali (l-ipoteżi msemmija fil-punt (ii)), u fl-aħħar nett dik li fiha n-natura ekwivalenti ta’ dawn ir-regoli tkun irrikonoxxuta bħala miżura unilaterali tal-Unjoni (l-ipoteżi msemmija fil-punt (iii)).
Issa, fost dawn it-tliet kundizzjonijiet, hija biss dik imsemmija fil-punt (i) li teżiġi li l-prodott importat ikun konformi mad-dispożizzjonijiet tal-Kapitoli II, III u IV ta’ dan ir-regolament. Konsegwentement, prodott li jikkorrispondi għall-każ imsemmi fl-Artikolu 45(1)(b)(iii) tar-Regolament 2018/848 (
8
), minkejja li ma jkunx josserva r-regoli ta’ produzzjoni kollha msemmija fil-Kapitolu III ta’ dan ir-regolament, jista’ jitqiegħed fis-suq fl-Unjoni bħala prodott organiku, sakemm dan ikun prodott li joriġina minn pajjiż terz li r-regoli ta’ produzzjoni tiegħu fis-seħħ jkunu tqiesu mill-Unjoni bħala ekwivalenti għal dawk stabbiliti fl-imsemmi Kapitolu III, u li jissodisfa l-imsemmija regoli. Il-Qorti tal-Ġustizzja ppreċiżat li l-kunċett ta’ “ekwivalenza” tar-regoli ta’ produzzjoni tal-pajjiż terz ikkonċernat jippreżumi li dawn ikunu jissodisfaw l-istess għanijiet u jkunu josservaw l-istess prinċipji, bl-applikazzjoni ta’ regoli li jiggarantixxu l-istess livell ta’ garanzija ta’ konformità bħal dak meħtieġ mil-leġiżlazzjoni tal-Unjoni fir-rigward tal-prodotti mmanifatturati fl-Unjoni (
9
).
Għall-kuntrarju, l-ebda dispożizzjoni tar-Regolament 2018/848 ma tippermetti l-użu tal-logo tal-produzzjoni organika tal-Unjoni Ewropea u ta’ termini li jirreferu għall-produzzjoni organika għal prodotti li jkunu ġejjin minn pajjiżi terzi rrikonoxxuti għall-finijiet tal-ekwivalenza, sa fejn dawn il-prodotti, għalkemm ikunu jistgħu jiġu importati fl-Unjoni skont l-Artikolu 45(1)(b)(iii) ta’ dan ir-regolament, ma jkunux konformi mar-regoli ta’ produzzjoni stabbiliti mill-imsemmi regolament.
Barra minn hekk, din l-interpretazzjoni hija kkonfermata mill-għanijiet tar-Regolament 2018/848, li huwa intiż, b’mod partikolari, li jippreżerva l-fiduċja li l-konsumaturi jkollhom fil-prodotti ttikkettati bħala prodotti organiċi, billi jiżguralhom informazzjoni ċara u nieqsa minn ambigwità, dwar il-fatt li l-prodott li fuqu jidher il-logo tal-produzzjoni organika tal-Unjoni Ewropea jew jidhru termini li jirreferu għall-produzzjoni organika jkun kompletament konformi mar-rekwiżiti kollha stabbiliti mill-imsemmi regolament, u mhux biss ma’ regoli ekwivalenti għal dan tal-aħħar.
Issa, il-possibbiltà li jintuża l-logo tal-produzzjoni organika tal-Unjoni Ewropea jew li jintużaw termini li jirreferu għall-produzzjoni organika, kemm għall-prodotti li jkunu ġew immanifatturati fl-Unjoni jew f’pajjiżi terzi b’osservanza tar-regoli ta’ produzzjoni stabbiliti mir-Regolament 2018/848 kif ukoll għal dawk li jkunu ġew prodotti f’pajjiżi terzi skont regoli li huma biss ekwivalenti għal dawn ir-regoli ta’ produzzjoni, ma tippermettix lill-konsumatur ikun jaf jekk prodott importat jikkonformax mar-regoli kollha ta’ produzzjoni stabbiliti mir-Regolament 2018/848 jew jekk josservax biss ir-regoli ta’ produzzjoni tal-pajjiż terz li minnu kien importat li huma ekwivalenti għal dawk ta’ dan ir-regolament.
F’dan ir-rigward, l-indikazzjoni ta’ oriġini li għandha tiġi miżjuda skont l-Artikolu 32(2) tar-Regolament 2018/848, meta l-logo tal-produzzjoni organika tal-Unjoni Ewropea jintuża fuq prodott, li tippreċiża l-post fejn il-materja prima agrikola li tifforma dan il-prodott tkun ġiet prodotta, ma hijiex biżżejjed sabiex tneħħi kull ambigwità għall-konsumatur.
Madankollu, sabiex jiġi ffaċilitat il-kummerċ mal-pajjiżi terzi u sabiex jiġi żgurat l-effett utli tal-Artikolu 45(1)(b)(iii) tar-Regolament 2018/848, li jagħti lill-Kummissjoni Ewropea l-kompetenza sabiex tirrikonoxxi li r-regoli ta’ pajjiż terz ikunu ekwivalenti għal dawk ta’ dan ir-regolament, il-prodotti importati skont din id-dispożizzjoni, li jkollhom aċċess għas-suq tal-Unjoni bħala prodotti organiċi, għandhom ikunu jistgħu jużaw il-logo tal-produzzjoni organika tal-pajjiż terz li joriġinaw minnu, anki meta dan il-logo jkun fih termini identiċi għal dawk li jirreferu għall-produzzjoni organika, fis-sens tal-Artikolu 30(1) ta’ dan ir-regolament u tal-Anness IV tiegħu.
(
1
)	Regolament tal-Kummissjoni (KE) Nru 889/2008 tal‑5 ta’ Settembru 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku (ĠU 2008, L 250, p. 1).
(
2
)	Iż-żieda ta’ vitamini u ta’ minerali f’prodotti pproċessati li kellhom it-terminu “organiku” kienet permessa biss, skont ir-regolamenti applikabbli, jekk l-użu tagħhom kien meħtieġ mil-liġi.
(
3
)	Regolament tal-Kunsill (KE) Nru 834/2007 tat‑28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jħassar ir-Regolament (KEE) Nru 2029/91 (ĠU 2007, L 189, p. 1, rettifiki fil-ĠU 2013, L 68, p. 61 u fil-ĠU 2014, L 300, p. 72).
(
4
)	F’dan il-każ, l-Artikolu 16(1) tar-Regolament 2018/848, moqri flimkien mal-punt 2.2.2(f)(i) tal-Parti IV tal-Anness II tiegħu, li, essenzjalment, issostitwixxa l-Artikolu 27(1)(f) tar-Regolament Nru 889/2008.
(
5
)	Regolament (UE) 2018/848 tal-Parlament Ewropew u tal-Kunsill tat‑30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007 (ĠU 2018, L 150, p. 1, rettifiki fil-ĠU 2018, L 260, p. 25, fil-ĠU 2018, L 262, p. 90, fil-ĠU 2018, L 270, p. 37, fil-ĠU 2019, L 305, p. 59, fil-ĠU 2021, L 7, p. 53, fil-ĠU 2021, L 204, p. 47, fil-ĠU 2021, L 318, p. 5 u fil-ĠU 2022, L 321, p. 74).
(
6
)	F’dan il-każ, l-Artikolu 30(2) u l-Artikolu 33(1) tar-Regolament 2018/848.
(
7
)	Li kellhom josservaw ir-regoli ta’ produzzjoni ddettaljati li jinsabu fil-Parti IV tal-Anness II tar-Regolament 2018/848 kif ukoll fi kwalunkwe att ta’ implimentazzjoni msemmi fl-Artikolu 16(3) tiegħu.
(
8
)	Dan kien il-każ imsemmi mill-qorti tar-rinviju.
(
9
)	Il-punt 64 tal-Artikolu 3 tar-Regolament 2018/848.